যুধিষ্ঠির সাত্যকিকে বললেন পদ্মব্যুহের মধ্যে ঢুকে অর্জুনের কাছে যেতে। সাত্যকি প্রথমে নারাজ ছিলেন, কেননা গুরুদেব অর্জুন তাকে নির্দেশ দিয়েছিলেন যুধিষ্ঠিরকে যেন অরক্ষিত না রাখা হয়। দ্রোণাচার্য্যে যে যুধিষ্ঠিরকে বন্দী করবার ফন্দি আঁটছেন এ তো সকলেরই জানা ছিলো। কিন্তু যুধিষ্ঠির সাত্যকিকে বোঝালেন, কেনো এতো চিন্তা করছো? এই তো আমার পাশেই রয়েছেন ভীম, দ্রুপদ, শিখন্ডী, ঘটোৎকচ, বিরাট, ধৃষ্টকেতু, কুন্তিভোজ, নকুল, সহদেব সকলেই। আরে, ধৃষ্টদ্যুম্ন একাই দ্রোণকে আটকাতে পারবে। তুমি অর্জুনের কাছেই যাও। অগত্যা সাত্যকি ভীমসেনকে দায়িত্ব দিলেন যুধিষ্ঠিরকে রক্ষা করার আর নিজে পদ্মব্যুহের দিকে রওয়ানা দিলেন।